Kunlar isishi bilan virusning yana bir to`lqini kuzatilishi mumkin — Virusolog

Ivanov nomidagi ilmiy tadqiqot instituti professori Mixail Shelkanov «Govorit Moskva» radiosiga bergan intervyusida kunlar isishi bilan Rossiyada COVID-19 koronavirusi bilan kasallanganlar soni ortib ketishi mumkinligini taxmin qildi.
«Vaziyat tushunarli, chunki o`tkir respirator kasalliklarni keltirib chiqaruvchi viruslar tabiiyki havo haroratiga bog`lanib qolmagan. Bunda kasalliklarga chalingan odamlarning xatti-harakatlari o`zgaradi», — deydi virusolog.
Uning so`zlariga ko`ra, kunlar ilishi bilan uyda o`tirishdan zerikkan odamlarning aksariyati ko`proq ko`chaga chiqishga intiladi va bu kasallanganlar sonining ortishiga sabab bo`lishi mumkin.
«Bunda epidemiologik nuqtai nazardan hammasi tushunarli. Afsuski, doim shunday bo`lgan va keyin ham odamlarning ushbu odati o`zgarmasa kerak», — degan olim.
7 may kuni rossiyalik boshqa bir virusolog, tibbiyot fanlari doktori Anatoliy Altshteyn ushbu fikrga qarama-qarshi mulohazani bildirgandi. U issiq ob-havoda koronavirusning yuqishi va tarqalishi sekinlashishini aytgan.
«Katta ehtimol bilan yuqori harorat va yoz faslining kelishi — virusga aks ta`sir ko`rsatadi. Bu issiqlik va quyosh nuri odamlar ichidagi virusni yo`q qilib yuboradi, degani emas. Yozda odamlarning immuniteti mustahkamroq bo`ladi, qishdagi kabi binolar ichida diqqatni jamlab yurishga hojat qolmaydi. Biz yozda epidemiyaning susayishiga umid qilyapmiz», — degan Altshteyn.
Avval Rossiya sog`liqni saqlash vazirligi va «Rospotrebnadzor» issiq havo va quyosh nurlari koronavirusning tarqalishini sekinlashtirishini ma`lum qilgandi. RF sog`liqni saqlash vaziri Mixail Murashko quyosh koronavirus tarqalishiga to`sqinlik qilishini bildirgan, biroq bugungi kunda iqlim omillari virusga qarshi kurashda foyda berishi mumkinligi hali o`z isbotini topmaganini qayd etgandi.
«Rospotrebnadzor» vakillari esa issiq havo va quyosh nurlari COVID-19 kasalligiga sabab bo`luvchi SARS-CoV-2 virusining faolligini kamaytirishini ma`lum qilgan.
«SARS-CoV-2 koronavirusi 30 daraja issiqlikda o`zining infeksion faolligini kamaytiradi», — deyilgan tashkilotning bayonotida. Shuningdek, ma`lumotda koronavirus 70 daraja issiqlikda faolligini butkul yo`qotishi aytilgan.